คืนผิวทางจราจรและหยุดกิจกรรมก่อสร้างบนถนนพระรามที่ 2 เพื่อความปลอดภัยในการเดินทางของประชาชนช่วงเทศกาลสงกรานต์
นายไพฑูรย์ พงษ์ชวลิต รองอธิบดีกรมทางหลวง เปิดเผยว่า ปัจจุบันถนนพระรามที่ 2 ยังมีการดำเนินงานก่อสร้างโครงการก่อสร้างทางหลวงพิเศษหมายเลข 82 หรือ M82 สายทางยกระดับ บางขุนเทียน - บ้านแพ้ว ประกอบกับช่วงเทศกาลสงกรานต์คาดว่าจะมีปริมาณผู้ใช้บริการบนทางหลวงเป็นจำนวนมาก เนื่องจากเป็นเส้นทางหลักมุ่งสู่ภาคใต้ ดังนั้นเพื่อให้ประชาชนได้รับความสะดวก รวดเร็ว และปลอดภัยในการเดินทางช่วงเทศกาลสงกรานต์ ระหว่างวันที่ 12–18 เมษายนนี้ กรมทางหลวง หารือร่วมกับเจ้าหน้าที่ตำรวจภูธรจังหวัดสมุทรสาคร ผู้แทนบริษัทผู้รับจ้างงานก่อสร้างและผู้ที่เกี่ยวข้อง ถึงการเตรียมความพร้อมอำนวยความสะดวกและความปลอดภัยให้ประชาชนผู้ใช้เส้นทาง บริเวณหน้างานโครงการก่อสร้างบนทางหลวงหมายเลข 35 (ถนนพระรามที่ 2) โดยกรมทางหลวงได้สั่งการให้ผู้รับจ้างทุกโครงการหยุดกิจกรรมการก่อสร้างทั้งหมดและคืนช่องจราจรตลอดแนวเส้นทางการก่อสร้าง ตั้งแต่วันที่ 12-18 เมษายน 2566 ควบคู่การจัดเตรียมเจ้าหน้าที่และหน่วยบริการทางหลวง คอยเฝ้าระวังดูแลความเรียบร้อยในบริเวณช่วงการก่อสร้างและบนทางหลวงตลอด 24 ชั่วโมง ตรวจสอบและปรับปรุงป้ายเตือนการก่อสร้าง ป้ายจราจร ระบบไฟสัญญาณจราจรและไฟฟ้าแสงสว่าง ให้มีความพร้อมใช้งาน กำชับผู้รับจ้างให้ดูแลไฟฟ้าส่องสว่างตลอดแนวก่อสร้างให้เรียบร้อย ตรวจสอบและแก้ไขจุดเสี่ยงอันตรายบนทางหลวง เพื่อลดการเกิดอุบัติเหตุให้แก่ผู้ใช้เส้นทางอย่างไรก็ตาม ในกรณีบนทางหลวงช่วงใดที่มีปริมาณการจราจรหนาแน่น เจ้าหน้าที่ของกรมทางหลวงจะประสานงานร่วมกับตำรวจทางหลวง เพื่ออำนวยความสะดวกด้านการจราจรหรือการจัดช่องทางพิเศษ (Reversible Lane) เพื่อให้การเดินทางของประชาชนเป็นไปด้วยความสะดวกรวดเร็วเพิ่มมากขึ้น ทั้งนี้ เพื่อให้มาตรการอำนวยความสะดวกและความปลอดภัยมีประสิทธิภาพสูงสุด กรมทางหลวงขอความร่วมมือผู้ขับขี่ใช้ความระมัดระวัง ปฏิบัติตามกฎจราจรและวางแผนการเดินทางล่วงหน้า หากประชาชนต้องการสอบถามข้อมูลเส้นทาง แจ้งเหตุด่วนเหตุร้าย หรือขอความช่วยเหลือ สามารถแจ้งได้ที่ สายด่วนกรมทางหลวง 1586 (โทรฟรี 24 ชั่วโมง)